Γνώμη της Επιτροπής

στο πλαίσιο της οδηγίας 73/23/ΕΟΚ του Συμβουλίου για το ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως

Η ασφάλεια όσον αφορά τις φρυγανιέρες

(2002/C 300/04)

(Κείμενο που παρουσιάζει ενδιαφέρον για τον ΕΟΧ)

Η παρούσα γνώμη βασίζεται στο άρθρο 9 της οδηγίας 73/23/ΕΟΚ του Συμβουλίου, της 19ης Φεβρουαρίου 1973 σχετικά με το ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως(1). Αφορά την εφαρμογή του άρθρου 5 της εν λόγω οδηγίας.

Σύμφωνα με το άρθρο 5 της οδηγίας 73/23/ΕΟΚ, τα στοιχεία αναφοράς των εναρμονισμένων προτύπων EN 60335-1 και EN 60335-2-9 δημοσιεύτηκαν στην Επίσημη Εφημερίδα των Ευρωπαϊκών Κοινοτήτων(2).

Οι τίτλοι των προτύπων αυτών, που εκδόθηκαν από τον Ευρωπαϊκό Οργανισμό Τυποποίησης Cenelec, έχουν ως εξής:

- EN 60335-1 Ασφάλεια των οικιακών και ανάλογων συσκευών

- Μέρος 1: Γενικές απαιτήσεις.

- EN 60335-2-9 Ασφάλεια των οικιακών και ανάλογων συσκευών

- Μέρος 2: Ειδικές απαιτήσεις για φρυγανιέρες, γκριλ, ψηστιέρες και παρόμοιες φορητές συσκευές μαγειρικής.

Στο πλαίσιο της εφαρμογής της διαδικασίας ρήτρας διασφάλισης, σύμφωνα με το άρθρο 9 της οδηγίας "χαμηλή τάση", η Επιτροπή ενημερώθηκε για την ύπαρξη κενού στο εναρμονισμένο πρότυπο EN 60335-2-9, που εφαρμόζεται σε συνδυασμό με το πρότυπο EN 60335-1.

Η ανακοίνωση αυτή αναφέρεται στους κινδύνους που συνδέονται με την ασφάλεια λειτουργίας των ηλεκτρικών συσκευών που καλύπτονται από το πρότυπο EN 60335-2-9. Το εν λόγω πρότυπο, στην παρούσα του έκδοση, δεν καλύπτει επαρκώς την ασφάλεια της λειτουργίας ως προς την προστασία από ηλεκτρομαγνητικές διαταραχές και συνήθη μεταβατικά φαινόμενα τάσης κατά την παροχή ηλεκτρικής ενεργείας από το κύριο δίκτυο. Οι στόχοι ασφάλειας, όπως ορίζονται στο παράρτημα I, σημείο 1, στοιχείο δ) και σημείο 3 της οδηγίας 73/23/ΕΟΚ απαιτούν το ηλεκτρολογικό υλικό να έχει σχεδιαστεί και κατασκευαστεί κατά τρόπο ώστε να διασφαλίζεται η προστασία από τους κινδύνους οι οποίοι δύνανται να προκληθούν από μη μηχανικές επιδράσεις εντός των προβλεπόμενων συνθηκών περιβάλλοντος. Ως εκ τούτου, οι ηλεκτρικές συσκευές οι οποίες διαθέτουν ηλεκτρονικό σύστημα ελέγχου (π.χ. χρονοδιακόπτη) και είναι σύμφωνες με τις απαιτήσεις του προαναφερόμενου προτύπου ενδέχεται να μην πληρούν τις απαιτήσεις της οδηγίας "χαμηλή τάση" όσον αφορά τις προβλεπόμενες εξωτερικές επιδράσεις επί του ηλεκτρολογικού υλικού. Λόγω έλλειψης κατάλληλων προδιαγραφών όσον αφορά την ασφάλεια λειτουργίας, το πρότυπο EN 60335-2-9 δεν εξασφαλίζει απαραίτητα την πλήρη συμμόρφωση με την οδηγία "χαμηλή τάση".

Επομένως, η Επιτροπή είναι της γνώμης ότι το πρότυπο EN 60335-2-9, όπως παρουσιάζεται στην προαναφερθείσα δημοσίευση στην Επίσημη Εφημερίδα των Ευρωπαϊκών Κοινοτήτων, δεν θεωρείται ότι παρέχει τεκμήριο συμμόρφωσης με τους στόχους ασφάλειας που ορίζονται στο παράρτημα I σημείο 1 στοιχείο δ) και σημείο 3 της οδηγίας 73/23/ΕΟΚ.

Τα παραπάνω συμπεράσματα υποστηρίχθηκαν από εμπειρογνώμονες εθνικών διοικήσεων κατά τη συνεδρίαση της ομάδας εργασίας για τη χαμηλή τάση στις 11 Δεκεμβρίου 2001.

Η Επιτροπή ζήτησε από τον Ευρωπαϊκό Οργανισμό Τυποποίησης Cenelec να διασφαλίσει ότι οι προαναφερόμενοι κίνδυνοι σε σχέση με την ασφάλεια λειτουργίας θα καλύπτονται επαρκώς από μια αναθεωρημένη έκδοση του εν λόγω προτύπου.

Ως εκ τούτου, δεδομένου ότι δεν υπάρχει αναθεωρημένη έκδοση του προαναφερθέντος εναρμονισμένου προτύπου, οι κατασκευαστές θα πρέπει, για τη συμμόρφωση του αντίστοιχου ηλεκτρολογικού υλικού με την οδηγία "χαμηλή τάση", να λαμβάνουν πρόσθετα μέτρα ώστε να εξασφαλίζουν ότι το υλικό που έχει σχεδιαστεί και κατασκευαστεί σύμφωνα με το πρότυπο EN 60335-2-9, ικανοποιεί τους στόχους ασφάλειας που ορίζονται στο παράρτημα I σημείο 1 στοιχείο δ) και σημείο 3 της οδηγίας 73/23/ΕΟΚ. Αυτό ενδέχεται να απαιτεί ανάλυση και αξιολόγηση των κινδύνων για να εξασφαλιστεί ότι το υλικό έχει σχεδιαστεί και κατασκευαστεί με τρόπο ώστε να μειώνονται, στο μέτρο που είναι ευλόγως δυνατό, οι κίνδυνοι που συνδέονται με την ασφάλεια λειτουργίας των ηλεκτρικών συσκευών.

Οι αρχές των κρατών μελών λαμβάνουν υπόψη την παρούσα γνώμη στο πλαίσιο της εποπτείας της αγοράς.

(1) ΕΕ L 77 της 26.3.1973, οδηγία όπως τροποποιήθηκε από την οδηγία 93/68/ΕΟΚ (ΕΕ L 220 της 30.8.1993, σ. 1).

(2) ΕΕ C 57 της 4.3.2002, σ. 1.